

**Beszámoló az 14. Educatio Nemzetközi Oktatási Kiállításon felvett kérdőívek alapján**

**Tisztelt Rektori Tanács!**

**2014. január. 16 és 18-a** között a Budapest Arénában ismét megrendezésre került hazánk legnagyobb **oktatási seregszemléje**, amelyen a **Nemzeti Közszolgálati Egyetem** (NKE) is részt vett.

A tavalyi évhez képest ebben az évben is **több új látványelemmel** készültünk, amelyek még **színesebbé** tették az érdeklődők számára a standunkat. A standhoz látogatókkal egy **kérdőívet** töltettünk ki (a sok érdeklődő, a nagy tömeg miatt erre csak korlátozott mértékben volt lehetőség), amelyek alapját képezik jelen beszámolónak.

A **válaszolók létszáma** nagyjából megegyező volt napi bontásban. Első nap 148 fő, második nap 112, harmadik nap 101 fő töltött ki kérdőívet, **összesen 361 fő.**

Az oktatási kiállításon egyetemünk minden **képzési lehetőségével** megismerkedhettek az érdeklődők. Mivel a látogatók döntően a **fiatalabb korosztályokból** kerültek ki, így várható volt, hogy a legtöbben az alapképzésekkel kapcsolatban tettek fel kérdéseket. (1.ábra) A **látogatók háromnegyede** (75%) az **alapképzésről**, **minden ötödik** (20 %) a **mesterképzésről**, és **húsz emberből egy** (5%) a **doktori képzésről** érdeklődött.

1. **ábra. Milyen képzés iránt érdeklődsz? n=357**

**Markáns különbségek** figyelhetők meg a tekintetben, hogy az egyes képzéstípusokra **melyik napokon** érdeklődtek a legtöbben. (2. ábra) Az **alapképzés** esetében folyamatosan **csökkenő tendenciát** láthatunk, ennek **oka**, hogy ez iránt a képzés iránt elsősorban a **középiskolás korosztály** érdeklődik, akik **hétvégén kevésbé aktivizálhatók**, mint hétköznap az iskolai időszakban. A **mesterképzés** iránt volt a **legkiegyenlítettebb** az érdeklődés a három nap folyamán. A **doktori képzés** iránt érdeklődőknél egyértelműen látszik, hogy vagy a **csütörtöki tematikus napon**, vagy a **szombati szabadnapon** érkeztek. Ennek fényében érdemes lenne a következő évben a doktori képzéssel kapcsolatos programokat a hétvégi nyitva tartásra szervezni.

1. **ábra. A képzések iránti érdeklődés napok szerint n=357**

**A három** nagy kar által megjelenített **hivatás**ok közel azonos mértékben érdekelték a látogatókat. Közel **minden harmadik leendő hallgató jelölte meg vagy a katonai** (31%), vagy a **rendészeti** (29%), vagy a **közigazgatási** (28%) hivatást, mint érdeklődése tárgyát. (3. ábra) Külön említést érdemel, hogy a **Katasztrófavédelmi hivatást** **minden tízedik** (12%) **látogató megjelölte.**

**3. ábra. Melyik hivatás érdekel elsősorban? n=352**

Az **Educatio** kiállításra kilátogatók között sokan vannak olyan **pályaválasztás előtt álló fiatalok,** akik **konkrét céllal** érkeznek, de akadnak olyanok is szép számmal, akik még keresik a számukra megfelelő felsőoktatási intézményt, hivatást. Ez az **útkeresés** érezhető volt az NKE standjánál megfordultak között is. Ugyanakkor örömteli az a tény, hogy **a relatív többség** azt válaszolta, **kifejezetten az NKE képzései miatt látogatott ki** az Educatiora (48%), és további **egyharmad** (30%) felelte azt, hogy **többek között az NKE képzései is érdeklik.** (4. ábra) A standnál megjelentek kis részének **a barátai** (8%), illetve a **tanárai** (6%) **ajánlották az NKE- t,** vagyis a középiskolás korosztályok, illetve a középiskolák felé még fejleszteni kell a kommunikációt.

**4. ábra. Miért kerested fel az NKE standját? n=357**

Az **oktatási kiállítás** egyik fontos **hozadéka**, hogy képet alkothatunk arról, az érdeklődő leendő hallgatóink milyen **felületekről** jutnak ismeretekhez az egyetemünkkel kapcsolatban. (5. ábra) **A két legtöbbször említett forrás az internethez köthető**. A **felvi.hu** honlap (49,3%), illetve az **NKE honlapja** (45,7%) uralja a fiatalok tájékozódási szokásait, erre fokozottan kell figyelni, illetve felkészülni. Ehhez csatlakozik még a **Facebook** (23%) is, viszont jóval kisebb százalékban, mint az elvárt lenne. A nem világháló alapú forrásoknál még mindig első helyet jelent az **iskola** (nagy valószínűséggel középiskola), így ennek a szegmensnek a kihasználására is gondot kell fordítani. A néhány éve még fontosnak nevezhető **papír alapú hirdetési felületek** ismét bizonyították, hogy **nem kelhetnek versenyre az internettel** szemben. Az egyetemmel kapcsolatos szórólappal az érdeklődők mintegy hetede (14,4%) találkozott, televízióban, rádióban még kisebb arányuk.

**5. ábra. Hol találkozott az NKE- t népszerűsítő anyaggal? n=358**

**Az NKE standjával, az tájékoztatással, reklámanyagokkal, a karok, intézetek standjaival,** valamint a kiállításon dolgozó **munkatársakkal, hallgatókkal** többnyire minden kedves **látogató nagyon meg volt elégedve.** (6-7-8. ábra)

**6. ábra. Mennyire volt számodra informatív az NKE tájékoztató- és reklámanyaga? n=361**

**7. ábra. Hogy tetszett az NKE és karainak/intézeteinek standja? n=361**

**8. ábra. Mennyire voltak segítőkészek az NKE munkatársai, hallgatói? n=361**

Az **NKE Educatio szervező bizottsága** ebben az évben is törekedett arra, hogy a jól bevált **látványelemek** mellé másokkal is próbálkozzon, amit a látogatók pozitívan értékeltek. Leginkább a **lézeres lövészet** (51%), tetszett, de sokan nézték végig az egyetemről készített **rövidfilmeket** (36%), illetve **fotó**zták magukat az egyes hivatásokat jelképező teljes alakos bábuk mögött (13%). (9. ábra)

**9. ábra. Mi nyerte el leginkább a tetszésed az NKE stand szolgáltatásai közül? n=361**

Összességében **megállapítom**, hogy a **NKE részvétele** a **14. Educatio Nemzetközi Oktatási Kiállításon sikeres** volt. A **stand** kialakításának, **a látványelemeknek**, az **előkészítő munkálatoknak**, valamint a kiállításon dolgozó **hallgatóknak** és **kollegáknak** köszönhetően sikerült tovább építeni intézményünk **pozitív imázsát**, és megteremteni annak lehetőségét, hogy az aktuális felvételi jelentkezésekkor ismét az **ország legkedveltebb felsőoktatási intézményei** között legyünk.

Budapest, 2014. január 27.

Tisztelettel:

**Dr. Kovács Gábor rendőr dandártábornok**

**oktatási rektorhelyettes**



1101 Budapest, X. Hungária krt. 9-11. | Tel: (1) 432-9160

Postai cím: 1581 Budapest, Pf.: 15. | Email: kovacs.gabor@uni-nke.h